'Geen bewyse' ná koelbloedige moord op jong mense | Maroela Media
Dit is sowat drie maande nadat die jong paartjie, Johanco Fleischman en Jessica Kuhn, in Mei vanjaar op Putfonteinweg in Benoni koelbloedig doodgeskiet is nadat hulle sonder brandstof langs die pad gaan staan het.
Daar is ook geen nuwe inligting rondom die voorval bekend gemaak nadat daar voorlopig vasgestel is dat Zama Zama's (onwettige mynwerkers) glo verantwoordelik is vir dié moorde nie.
Lungelo Dlamini, woordvoerder van die polisie, het Dinsdag verseker dat alle leidrade opgevolg word en die private speurder Mike Bolhuis se speurspan hou steeds hul ore op die grond.
"Maar hoe vang jy iemand as daar nie bewyse agtergelaat word nie," het Bolhuis Dinsdag aan Maroela Media gesê.
Hy verduidelik dat die onderwêreld van onwettige mynwerkers in Suid-Afrika verder strek as wat ooit gedink kan word. "Hierdie mense is onaantasbaar. Hulle laat geen bewyse agter nie en gaan letterlik ondergronds tot die stof gaan lê."
Volgens Bolhuis is daar geen forensiese bewyse op 26 Mei vanjaar agtergelaat toe Fleischman en Kuhn se liggame langs die pad aangetref is nie.
Hy voeg by dat die monde van die mense in die gemeenskap rondom die moordtoneel ook sedertdien gesnoer is oor wat daardie dag gebeur het, uit vrees vir hulle lewe.
Al wat in dié stadium tot 'n inhegtenisneming kan lei, is indien die vuurwapen waarmee die twee jong mense doodgeskiet is weer in 'n ander misdaad gebruik word en daar dié keer meer bewyse agtergelaat word.
"Dit is verskriklik om te sê, ek weet. Maar dit is óf dit óf iemand moet teen hulle draai en met inligting na vore kom. Dít gebeur egter selde," sê Bolhuis.
Oudkol. Vincent Harris, lid van Bolhuis se speurspan, eggo Bolhuis se woorde. "Ons is 100% seker dit is onwettige mynwerkers wat die moorde gepleeg het. Die probleem is egter inligting. Almal is te bang om te praat."
Maroela Media het vroeër berig daar is groot onwettige mynbedrywighede in die gebied waar die moord plaasgevind het. Daar word vermoed dat grootkoppe van dié groep Fleischman se bakkie daardie dag vanaf die informele nedersetting oorkant die pad dopgehou het.
"Dit is 'n plaasbakkie en hulle het tien teen een gedink dat hulle [die jong mense] onwettige goudstof wou koop of oplaai. Hulle is as 'n bedreiging gesien en toe doodgeskiet," het Harris voorheen aangevoer.
Intussen wag Fleischman en Kuhn se geliefdes desperaat dat iemand boet vir die moord op dié twee.
"Ons staan al op drie maande ná die moord. Die polisie het my nog nooit gekontak nie. Jessica se ma-hulle is nog nooit gekontak nie," het Marika Fleischmann, Johanco se ma, onlangs aan eNuus gesê.
Volgens Dlamini is die polisie wel in kontak met die familie, maar daar is bloot net geen nuwe inligting rondom die saak om te deel nie.
Geen ondersoek = Geen bewyse
Kry nie n ding soos n perfekte moord, meer n onperfekte ondersoek
Sulke mooi kinders, so onskuldig dood gemaak vir niks ……….
En intussen huisves ons regering hierdie onwettige kriminele en veg die Menseregte aktiviste hand aan hand saam .Dis om van siek te word.
Wat jy saai sal jy maai. Mag die uitvaagsels wat dit gedoen het spoedig hul straf ontvang. Hulle sal wel eendag rekenskap moet gee voor die Hoofregter en daar sal ras niks tel nie.